SL Uradni list Evropske unije C 382/1

TRINAJSTO LETNO POROČILO V SKLADU S ČLENOM 8(2) SKUPNEGA STALIŠČA SVETA 2008/944/SZVP, KI OPREDELJUJE SKUPNA PRAVILA GLEDE NADZORA IZVOZA VOJAŠKE TEHNOLOGIJE IN OPREME

(2011/C 382/01)

UVOD

V poročilu so navedene dejavnosti EU in njenih držav članic v okviru izvajanja Skupnega stališča Sveta 2008/944/SZVP (1) v letu 2010 in 2011. Glede izvoza konvencionalnega orožja poročilo zajema koledarsko leto 2010.

V letih 2010 in 2011 so EU in njene države članice še naprej izvajale Skupno stališče 2008/944/SZVP, ki opredeljuje skupna pravila glede nadzora izvoza vojaške tehnologije in opreme in ki je nadomestilo Kodeks ravnanja EU glede izvoza orožja, ki je veljal od junija 1998.

Merilom in načelom Skupnega stališča 2008/944/SZVP so se uradno pridružile naslednje tretje države: Bosna in Hercegovina, Črna gora, Hrvaška, Islandija, Kanada, Nekdanja jugoslovanska republika Makedonija in Norveška. V letu 2011 je Delovna skupina Sveta EU za izvoz konvencionalnega orožja (COARM) tudi začela oblikovati poseben sistem za izmenjavo informacij med EU in tretjimi državami, ki so se pridružile skupnemu stališču.

V letih 2010 in 2011 so se spodbujale učinkovite nacionalne ureditve za nadzor izvoza orožja v okviru Sklepa Sveta 2009/1012/SZVP (2) z dne 22. decembra 2009 o podpori dejavnostim EU za spodbujanje nadzora nad izvozom orožja ter uveljavljanje načel in meril iz Skupnega stališča 2008/944/SZVP v tretjih državah.

EU in njene države članice so imele še naprej vodilno vlogo v procesu sprejemanja sporazuma o trgovini z orožjem in so se temeljito pripravile na vse sestanke pripravljalnega odbora, ki so potekali leta 2010 in 2011, in na njih dejavno sodelovale. Prizadevanja EU so bila usmerjena tudi v ozaveščanje tretjih držav tako z dvostranskimi posvetovanji in organizacijo regionalnih seminarjev za ozaveščanje v okviru zadevnega Sklepa Sveta 2009/42/SZVP z dne 19. januarja 2009 (3) in Sklepa Sveta 2010/336/SZVP z dne 14. junija 2010 (4).

I. IZVAJANJE SKUPNEGA STALIŠČA 2008/944/SZVP

1. Prenos Skupnega stališča 2008/944/SZVP v nacionalno zakonodajo ali upravne predpise

Države članice bodo uporabljale določbe iz skupnega stališča, ki je decembra 2008 nadomestilo kodeks ravnanja EU pri izvozu orožja in je v primerjavi z njim posodobljen in nadgrajen dokument. Skupno stališče je precej bolj vsevključujoče kot kodeks ravnanja, saj nadzor razširja na posredovanje, tranzitno poslovanje in nematerialne prenose tehnologij, vsebuje pa tudi okrepljene postopke za uskladitev izvoznih politik držav članic.

Države članice morajo zagotoviti popoln prenos skupnega stališča v njihove nacionalne zakonodaje ali upravne predpise. Stanje glede prenosa skupnega stališča v nacionalne ureditve za nadzor izvoza orožja držav članic je razvidno iz priložene tabele C.

2. Navodila za uporabnike

Navodila za uporabnike so ključen pripomoček, v katerem so povzete dogovorjene smernice za izvajanje operativnih določb Skupnega stališča 2008/944/SZVP in razlaga meril zanje.

Ta navodila, ki so omenjena v členu 13 Skupnega stališča in jih je pripravila Delovna skupina Sveta za izvoz konvencionalnega orožja (v nadaljnjem besedilu: delovna skupina COARM), se po potrebi posodabljajo. V prvi vrsti so namenjena uradnikom, pristojnim za izdajo izvoznih dovoljenj, in s tem znatno in pragmatično prispevajo k usklajevanju politik in postopkov, ki jih države članice uporabljajo za izvoz orožja. Navodila so javen dokument, na voljo na spletni strani Evropske službe za zunanje delovanje.

Navodila za uporabnike med drugim vsebujejo poglavja o naslednjih vprašanjih:

(a) Obvestila o zavrnitvi in posvetovanje

Obvestila o zavrnitvi in dvostranska posvetovanja še naprej vsakodnevno potekajo prek elektronskega sistema EU COREU. Izmenjava informacij je pravočasna, kar zagotavlja preglednost politik izvoza orožja držav članic v razmerju do določenih končnih namembnih držav in končnih uporabnikov.

Prejete zavrnitve, pa tudi rezultati dvostranskih posvetovanj, so zajeti v osrednji elektronski zbirki podatkov o zavrnitvah, ki jo upravlja EU. Zbirka podatkov, ki jo upravlja Evropska služba za zunanje delovanje, je dinamičen sistem, ki odraža politike držav članic glede nadzora izvoza orožja. Število zavrnitev glede na namembno državo in glede na kategorijo iz seznama vojaškega blaga v letu 2010 je navedeno v vrstici (d) v razpredelnicah iz tabele AI (v prilogi tega poročila); število poizvedb, ki jih je izdala ali sprejela posamezna država članica, ter število poizvedb glede na namembno državo je označeno v tabeli BI oziroma BII.

(b) Najboljše prakse pri razlagi meril

Delovna skupina COARM je razvila najboljše prakse za tolmačenje meril iz Skupnega stališča 2008/944/SZVP, izhajala pa je iz nacionalnih najboljših praks in upoštevala prispevke drugih zadevnih interesnih skupin.

Njihov namen je doseči večjo skladnost med državami članicami pri uporabi meril skupnega stališča, in sicer z opredelitvijo dejavnikov, ki jih je treba upoštevati pri ocenjevanju vlog za izvozno dovoljenje. Uporaba najboljših praks je namenjena uradnikom, pristojnim za izdajo izvoznih dovoljenj, in drugim uradnikom v vladnih službah in agencijah, ki naj bi s svojim strokovnim znanjem, med drugim s področja regionalnih, pravnih (npr. pravo človekovih pravic, mednarodno javno pravo), tehničnih, razvojnih ter z varnostjo in vojsko povezanih vprašanj, prispevali k postopku odločanja.

3. Ozaveščanje zunaj EU

V členu 11 Skupnega stališča so države članice pozvane, naj „si močno prizadevajo, da bi spodbudile druge države, ki izvažajo vojaško tehnologijo ali opremo, da upoštevajo merila tega skupnega stališča“. V letu 2010 in do sedaj v letu 2011 so države članice in EU nadaljevale usklajene dejavnosti ozaveščanja (glej priloženo tabelo D).

Dogodki v okviru Sklepa Sveta 2009/1012/SZVP z dne 22. decembra 2009 o podpori dejavnostim EU za spodbujanje nadzora nad izvozom orožja ter uveljavljanje načel in meril iz Skupnega stališča 2008/944/SZVP v tretjih državah

Na podlagi Sklepa 2009/1012/SZVP so bila dodeljena sredstva za pet seminarjev regionalnega ozaveščanja in štiri izmenjave osebja s tretjimi državami, ki so z EU tesno povezane. Tehnična izvedba je bila zaupana nemškemu zveznemu uradu za ekonomijo in nadzor izvoza (BAFA).

V letu 2010 so bili v okviru Sklepa Sveta 2009/1012/SZVP organizirani trije seminarji za ozaveščanje. Prvi je bil namenjen severnoafriškim državam (Alžirija, Egipt, Libija, Maroko in Tunizija) in je potekal v Alžiru marca 2010. Drugi seminar je bil namenjen zahodnobalkanskim državam (Albanija, Bosna in Hercegovina, Črna gora, Hrvaška, Nekdanja jugoslovanska republika Makedonija in Srbija) in je potekal junija 2010 v Sarajevu v Bosni in Hercegovini. Tretji pa je novembra 2010 potekal v Kijevu v Ukrajini za vzhodnoevropske in kavkaške partnerske države, ki sodelujejo v evropski sosedski politiki (Armenija, Azerbajdžan, Belorusija, Gruzija, Moldavija in Ukrajina).

V letu 2011 sta potekala četrti in peti seminar za ozaveščanje iz Sklepa 2009/1012/SZVP, in sicer maja 2011 v Podgorici, Črni gori, za države Zahodnega Balkana (Albanija, Bosna in Hercegovina, Hrvaška, Nekdanja jugoslovanska republika Makedonija, Črna gora in Srbija) ter novembra 2011 v Kijevu, Ukrajini, za vzhodnoevropske in kavkaške partnerske države, ki sodelujejo v evropski sosedski politiki (Armenija, Azerbajdžan, Belorusija, Gruzija, Moldavija in Ukrajina).

Glede izmenjav osebja, predvidenih v sklepu Sveta, je Madžarska junija 2011 gostila hrvaške nadzornike za izvoz orožja, Portugalska je oktobra 2011 gostila zadevne nadzornike iz Nekdanje jugoslovanske republike Makedonije in Črne gore, Poljska pa je novembra 2011 gostila nadzornike za izvoz orožja iz treh držav kandidatk za EU (Hrvaške, Nekdanje jugoslovanske republike Makedonije in Črne gore). Te izmenjave osebja so nadzornikom iz držav kandidatk za EU omogočile, da so se seznanili z izkušnjami držav članic glede vsakodnevnega izvajanja med drugim carinskih zadev, ki so povezane z izvozom orožja, nadzora posredovanja in tranzita, poročanja in preglednosti, notranjih programov skladnosti izvoznikov ter glede in nacionalnega izvajanja mednarodnih sankcij in sankcij EU. Dodatna in končna izmenjava osebja bo v skladu s sklepom Sveta opravljena v prvem četrtletju leta 2012.

4. Srečanja v okviru političnega dialoga

Srečanja v okviru političnega dialoga o zadevah nadzora izvoza orožja so leta 2010 potekala z Norveško, Kanado, Ukrajino, Združenimi državami in Rusko federacijo.

Ti dialogi, ki v splošnem potekajo dvakrat na leto z vsako od naštetih držav, so omogočili tvorne razprave o zadevah vzajemnega interesa, kot so posebna področja, ki jim je treba nameniti posebno pozornost, vprašanja skladnosti in nadzora ter proces sprejemanja sporazuma o trgovini z orožjem. Na teh srečanjih je EU, ki jo od začetka veljavnosti Lizbonske pogodbe zastopa Evropska služba za zunanje delovanje, sogovornike obveščala tudi o prednostnih nalogah in dejavnostih Delovne skupine COARM, ki so potekale od zadnjega srečanja.

V letu 2011 je EU začela tudi proces za oblikovanje mehanizma za izmenjavo informacij, ki bi državam članicam EU, ESZD in tretjimi državam, ki so se pridružile Skupnemu stališču, omogočal izmenjavo zadevnih informacij o nacionalnih politikah nadzora izvoza orožja.

5. Posodabljanje Skupnega seznama vojaškega blaga Evropske unije

Skupni seznam vojaškega blaga Evropske unije je v okviru skupne zunanje in varnostne politike zavezujoč. Odraža se v seznamu proizvodov, povezanih z obrambo, ki je priložen Direktivi 2009/43/ES Evropskega Parlamenta in Sveta z dne 6. maja 2009 o poenostavitvi pogojev za prenose obrambnih proizvodov znotraj Skupnosti (5).

Svet je 21. februarja 2011 sprejel posodobljeno različico seznama, ki upošteva spremembe v seznamu streliva iz Wassenaarskega sporazuma, dogovorjene na plenarnem zasedanju Wassenaarskega sporazuma leta 2010. Posodobljena različica Skupnega seznama vojaškega blaga Evropske unije je bila objavljena v Uradnem listu Evropske unije C 86 z dne 18. marca 2011.

6. Posredovanje orožja

Delovna skupina COARM se je dogovorila, da je treba zaveze glede izmenjave informacij, določene v Skupnem stališču Sveta 2003/468/SZVP z dne 23. junija 2003 o nadzoru posredovanja orožja (6), uresničevati prek mehanizma, določenega v Skupnem stališču 2008/944/SZVP. V skladu s členom 5 Skupnega stališča 2003/468/SZVP so države članice sprejele ločene ureditve za izmenjavo informacij o odobrenih in zavrnjenih dovoljenjih za posredovanje. Poleg tega so v skladu s členoma 4 in 5 Skupnega stališča 2003/468/SZVP tiste države članice, ki so zahtevale, da posredniki pridobijo pisno pooblastilo za opravljanje vloge posrednika, in/ali imajo vzpostavljen register posrednikov orožja, vzpostavile ločeno ureditev za izmenjavo zadevnih informacij o registriranih posrednikih. Informacije o odobrenih in zavrnjenih dovoljenjih za posredovanje v državah članicah EU so v priloženi Tabeli AIII.

Podrobne informacije o nacionalnem izvajanju skupnega stališča za izvajanje skupnega stališča o posredovanju orožja ali – za tiste države članice, ki skupnega stališča še ne izvajajo v celoti – informacije o trenutnem stanju izvajanja tega stališča, so navedene v priloženi Tabeli C.

7. Prenosi orožja znotraj EU

Evropski parlament in Svet sta 6. maja 2009 sprejela Direktivo 2009/43/ES o poenostavitvi pogojev za prenose obrambnih proizvodov znotraj Skupnosti

Direktiva določa, da bodo države članice najpozneje do 30. junija 2011 sprejele zakone in druge predpise, potrebne za uskladitev s to direktivo. Države članice morajo sprejete ukrepe začeti izvajati 30. junija 2012. Po sprejetju direktive so države članice v okviru odbora, ki mu predseduje Komisija, razpravljale o tem, kako bi najbolje rešile vprašanja, nastala v zvezi s prenosom direktive v njihovo nacionalno zakonodajo. Na podlagi prispevka tega odbora je Komisija 11. januarja 2011 sprejela Priporočilo 2011/24/EU (7) o certificiranju obrambnih podjetij iz člena 9 Direktive 2009/43/ES.

8. Dialog z Evropskim parlamentom in nevladnimi organizacijami

Srečanja COARM s pododborom za varnost in obrambo so bila začasno prekinjena leta 2010 do vzpostavitve Evropske službe za zunanje delovanje. V prihodnosti se bo lahko za taka srečanja določila nova oblika. Pričakuje se, da se bodo srečanja ponovno začela pred koncem leta 2011.

Kakor je že več let uveljavljena praksa, so se delegati delovne skupine COARM iz večine držav članic vsakih šest mesecev udeležili neuradnih srečanj, ki jih organizirajo nevladne organizacije (zlasti Saferworld).

II. POGODBA O TRGOVINI Z OROŽJEM (ATT)

1. Sodelovanje na sejah pripravljalnega odbora

Doseči pravno zavezujoč in dobro utemeljen sporazum o trgovini z orožjem (ATT) je ena izmed prednostnih nalog zunanje politike EU in njenih držav članic. ATT lahko z vzpostavitvijo skupnih, visokih mednarodnih standardov bistveno prispeva k ureditvi mednarodne trgovine z orožjem na mednarodni ravni, ki bi tako postala preglednejša in odgovornejša. Zadevne resolucije Generalne skupščine Združenih narodov od leta 2006 podpirajo vse države članice EU.

V letih 2010 in 2011 do danes so Evropska unija in njene države članice vseskozi tesno podpirale trenutni proces oblikovanja sporazuma o trgovini z orožjem pod vodstvom ZN in pri njem sodelovale. V času priprav na seje pripravljalnega odbora ATT, ki so potekale do danes (julija 2010, februarja in julija 2011), se je namenska podskupina Delovne skupine COARM redno sestajala, da bi izmenjala mnenja in uskladila stališča, in s tem omogočila EU in državam članicam, da so še naprej zelo dejavni in vidni akterji v procesu oblikovanja ATT. Na podlagi usklajenih stališč EU so EU in njene države članice opravile tudi obširna posvetovanja s tretjimi državami, zlasti glavnimi proizvajalkami orožja, ter s predsednikom pripravljalnega odbora, veleposlanikom Garcio Moritànom.

2. Ozaveščanje v okviru Sklepa Sveta 2009/42/SZVP z dne 19. januarja 2009 in Sklepa Sveta 2010/336/SZVP z dne 14. junija 2010 o dejavnostih EU v podporo sporazumu o trgovini z orožjem

Od leta 2009 se je EU zlasti dejavno pri tretjih državah podpirala proces ATT, da bi se povečala udeležba vseh držav članic ZN v posvetovanjih ZN ter izboljšalo njihovo razumevanje različnih elementov prihodnjega sporazuma. V ta namen je EU leta 2009 in 2010 sprejela dva sklepa Sveta, ki sta omogočila organizacijo več regionalnih dogodkov za ozaveščanje, in sicer v sodelovanju z Inštitutom ZN za raziskave na področju razoroževanja (UNIDIR).

Izvajanje Sklepa 2009/42/SZVP se je začelo leta 2009 in je bilo dokončano februarja 2010 z organizacijo dogodka za ozaveščanje za države OVSE in končnega seminarja za vse države članice ZN. Oba dogodka sta potekala na Dunaju in sta tako zaključila niz šestih seminarjev za ozaveščanje, financiranih v okviru Sklepa 2009/42/SZVP.

Na podlagi rezultatov, dobljenih s prvim nizom dogodkov za ozaveščanje, se je EU odločila povečati prizadevanja za okrepitev sodelovanja v procesu ATT in boljše razumevanje tega procesa. V ta namen je bil junija 2010 sprejet nov sklep Sveta, ki določa organizacijo sedmih regionalnih delavnic, ki bodo usmerjene tako v politične vidike sporazuma o trgovini z orožjem kot tudi na tehnične vidike nacionalnega nadzora izvoza orožja.

Leta 2010 in 2011 so seminarji za ozaveščanje potekali v Katmanduju, Nepal (december 2010), za države Južne in Srednje Azije, v Casablanci, Maroko (februarja 2011), za države Severne, Zahodne in Srednje Afrike, v Montevideu, Urugvaj (aprila 2011), za ameriške in karibske države, na Baliju, Indonezija (junij 2011), za države Vzhodne Azije in Pacifika. Organizirali so se tudi spremljajoči dogodki ob robu sej pripravljalnega odbora ATT, ki so julija 2010 ter februarja in julija 2011 potekale v New Yorku, ter ob robu 66. zasedanja Prvega odbora Generalne skupščine ZN oktobra 2011.

III. PREDNOSTNE SMERNICE ZA DELOVNO SKUPINO COARM ZA BLIŽNJO PRIHODNOST

S sprejetjem pravno zavezujočega Skupnega stališča 2008/944/SZVP so bili opredeljeni temeljni elementi skupnega pristopa k nadzoru izvoza konvencionalnega orožja iz držav članic. Kljub napredku, ki ga predstavlja sprejetje skupnega stališča, bo treba opraviti še veliko dela, zlasti na področjih, ki v preteklosti niso bila obravnavana, oziroma tam, kjer je z nadaljnjim delom treba utrditi in nadgraditi doseženo.

V bližnji prihodnosti so prednostne smernice naslednje:

1. zagotoviti, da tiste države članice, ki tega še niso storile, sprejmejo ustrezne nacionalne predpise ali upravna pravila, da se v celoti uveljavi: — Skupno stališče 2003/468/SZVP o nadzoru posredovanja orožja, — Skupno stališče 2008/944/SZVP, ki opredeljuje skupna pravila glede nadzora izvoza vojaške tehnologije in opreme;

2. nadaljevati usklajevanje na ravni EU ter prispevati k pogajalskemu procesu za sporazum o trgovini z orožjem, in sicer s strokovnim prispevkom za pripravo seje pripravljalnega odbora februarja 2012 ter diplomatske konference julija 2012, ki imata mandat za pogajanja o sporazumu;

3. nadaljevati izmenjavo zadevnih informacij med državami članicami EU o politikah izvoza orožja v določene namembne države;

4. dokončati izvajanje Sklepa 2009/1012/SZVP, in sicer z organizacijo izmenjave osebja leta 2012, ter opraviti oceno doseženih rezultatov;

5. skleniti izvajanje Sklepa 2010/336/SZVP o dejavnostih EU v podporo sporazumu o trgovini z orožjem ter zagotoviti sodelovanje strokovnjakov iz delovne skupine COARM na regionalnih seminarjih za ozaveščanje;

6. še naprej nadgrajevati izmenjavo informacij in najboljših praks s tretjimi državami, ki so se pridružile Skupnemu stališču 2008/944/SZVP, v posvetovanju z zadevnimi interesnimi skupinami;

7. obnoviti dialog z Evropskim parlamentom in nadalje razvijati odnose s civilno družbo in industrijo;

8. začeti pripravljalni proces za pregled Skupnega stališča 2008/944/SZVP, ki ga je treba opraviti tri leta po njegovem sprejetju, kakor je predvideno v členu 15;

9. začeti priprave na nadaljnje dejavnosti COARM za ozaveščanje, da bi se spodbujala načela in merila Skupnega stališča 2008/944/SZVP, ob upoštevanju rezultatov ocene izvajanja Sklepa 2009/1012/SZVP;

10. po potrebi posodobiti Navodila za uporabnike in Skupni seznam vojaškega blaga EU, vključno v okviru procesa pregleda Skupnega stališča 2008/944/SZVP;

11. zagotoviti hitro pripravo in objavo štirinajstega letnega poročila EU o izvozu orožja.

(1) UL L 335, 13.12.2008, str. 99.

(2) UL L 348, 29.12.2009, str. 16.

(3) UL L 17, 22.1.2009, str. 39.

(4) UL L 152, 18.6.2010, str. 14.

(5) UL L 146, 10.6.2009, str. 1.

(6) UL L 156, 25.6.2003, str. 79.

(7) UL L 11, 15.1.2011, str. 62.